Anete Jēkabsone-Žogota

Anete Jēkabsone-Žogota (dzimusi Anete Jēkabsone  Rīgā) ir latviešu politiķe un bijusī basketboliste. Šobrīd — Rīgas domes deputāte, pārstāv partiju "Latvijas attīstībai". Domē darbojas Satiksmes un transporta lietu komitejā, kā arī Izglītības, kultūras un sporta komitejā. Bijusi viena no visu laiku izcilākajām Latvijas basketbolistēm, spēlēja uzbrūkošās aizsardzes pozīcijā, ilgus gadus bijusi Latvijas sieviešu basketbola izlases dalībniece (arī kapteine). Anete Jēkabsone-Žogota ir 2005. gada Eiropas labākā jaunā basketboliste, 2007. gada Eiropas labākā basketboliste, 2007. gada Eiropas gada labākā basketboliste laikraksta La Gazzetta dello Sport vērtējumā, aptaujā par 2009. gada Eiropas labāko sportisti šī laikraksta vērtējumā ieguva 2. vietu. 2008. un 2009. gada Latvijas gada labākā sportiste. Kopā ar Maskavas apgabala "SpartaK" vairākkārt uzvarējusi Eirolīgā un izcīnījusi pirmos divus FIBA Superkausu sievietēm 2009. un 2010. gadā. 2014. gadā Fīniksas "Mercury" sastāvā kļuva par WNBA čempioni. Bijusi Latvijas Gada sportiste.

2017. gadā kandidēja Rīgas domes vēlēšanās no Latvijas Reģionu apvienības un partijas "Latvijas attīstībai" kopējā saraksta un tika ievēlēta. 2020. gadā atkārtoti ievēlēta Rīgas pašvaldībā no "Attīstībai/Par!" un "Progresīvo" saraksta.

Karjera

1997—2002: karjera Latvijā 
A. Jēkabsones pirmā trenere bija Maija Kubliņa. Spēlēt starp pieaugušajiem viņa uzsāka 1997. gadā Rīgas kluba TTT/Rapa sastāvā. Tā sastāvā viņa aizvadīja četras sezonas, kuru laikā tika izcīnīts Latvijas čempiones tituls 1999. gadā, vienu reizi spēlēts finālā un divas reizes iegūtas bronzas medaļas. 2001.—2002. gada sezonu A. Jēkabsone-Žogota aizvadīja citā Rīgas klubā RTU/Klondaika, ar ko tika izcīnīta 2. vieta Latvijas čempionātā. Kopumā ar Latvijas klubiem trīs reizes startējusi Baltijas Sieviešu basketbola līgā. Visās trijās sezonās tika izcīnīta 8. vieta (1998, 1999, 2002).

2002—2006: karjera Francijā 
Nākāmās četras sezonas Anete aizvadīja Francijas klubos. No 2002. līdz 2004. gadam Anete spēlēja Mondevilles klubā USO Mondeville. USO Mondeville sastāvā 2002.—2003. gada sezonā izcīnīja 8. vietu Francijas līgā, nākamajā sezonā tika izcīnīta jau 6. vieta, kā arī tika spēlēts Frabcijas kausa finālā.

Pēc tam viņa parakstīja līgumu ar Buržas klubu CJM Bourges Basket. 2004.—2005. gada sezonā tika izcīnīta sudraba medaļa Francijas čempionātā un Federācijas kausā, vēl tika svinēta uzvara Francijas kausā. 2006. gada sākumā viņa tika atzīta par 2005. gada Eiropas gada labāko jauno basketbolisti. Nākamajā sezonā Buržas klubs izcīnīja uzvaru visos trijos Francijas klubu turnīros: nacionālajā čempionātā, Francijas kausā un Federācijas kausā.

2006—2011: karjera Krievijā 
2006. gadā A. Jēkabsone-Žogota noslēdza līgumu ar Krievijas Superlīgas klubu Maskavas "Dinamo". Pirmajā sezonā ar "Dinamo" viņa izcīnīja FIBA Eiropas kausu, kluba galvenais treneris bija Ainārs Zvirgzdiņš. A. Jēkabsone-Žogota kļuva par otro latviešu basketbolisti, kura izcīnījusi FIBA Eiropas kausu (pirmā bija Anda Jēkabsone). 2008. gada sākumā A. Jēkabsone-Žogota tika atzīta par 2007. gada Eiropas gada labāko basketbolisti. Tāpat viņa tika atzīta par 2007. gada labāko basketbolisti Eiropā Itālijas sporta laikraksta La Gazzetta dello Sport vērtējumā. 2008. gadā tika atzīta par gada labāko Latvijas sportisti.

"Dinamo" sastāvā viņa spēlēja trīs sezonas, pēc 2009. gada Eiropas čempionāta A. Jēkabsone-Žogota noslēdza līgumu ar citu Maskavas klubu Maskavas apgabala "Spartak".  kopā ar "Spartak" izcīnīja pirmo FIBA Superkausu sievietēm, pārliecinoši pārspējot 2008.—2009. gada sezonas FIBA Eiropas kausa ieguvējas Turcijas Stambulas "Galatasaray" ar rezultātu 92—59. A. Jēkabsone-Žogota ar 16 punktiem bija spēles rezultatīvākā basketboliste.

 2009. gada Latvijas gada balvas sportā pasniegšanas ceremonijā viņa otro gadu pēc kārtas saņēma balvu Gada labākā sportiste. 2010. gada sākumā viņa tika atzīta par 2009. gada otro labāko basketbolisti Eiropā Itālijas sporta laikraksta La Gazzetta dello Sport vērtējumā.

 basketboliste piedalījās Eirolīgas Zvaigžņu spēlē, kā arī startēja trīspunktmetienu konkursā. 2010. gada aprīlī A. Jēkabsone-Žogota "Spartak" sastāvā kļuva par pirmo latviešu basketbolisti, kura izcīnījusi uzvaru FIBA Eirolīgā. 2010.—2011. gada sezonas sākumā viņa "Spartak" sastāvā uzvarēja arī otrajā FIBA Superkausa izcīņā.

2009—2014: karjera ASV 
 A. Jēkabsone-Žogota noslēdza līgumu ar WNBA klubu Konektikutas "Sun". Klubam spēlētāja pievienojās pēc starta 2009. gada Eiropas čempionātā, "Sun" sistēmā viņa bija pamata uzbrūkošā aizsardze. WNBA līgā viņa debitēja  ar izbraukuma spēli Indiānā pret Indiānas "Fever". Spēlē tika piedzīvots zaudējums ar 53—67.  notikušajā spēlē pret Fīniksas "Mercury" A. Jēkabsone-Žogota guva 15 punktus, kas bija lielākais gūto punktu skaits komandā. "Sun" rezultatīvākās basketbolistes godā viņa bija vēl trīs reizes, visās reizēs gūstot vairāk nekā 20 punktu. Tāpat viņa vairrākkārt bija komandas labākā rezultatīvo piespēļu devēja un labākā cīņā par atlēkušajām bumbām. Kopumā debijas sezonā viņa uz laukuma gāja 27 spēlēs (16 no tām starta sastāvā), ar vidēji spēlē gūtiem 9,4 punktiem bija viena no komandas rezultatīvākajām spēlētājām. Pēc pirmās sezonas WNBA Anete atzina par attīstīšanās iespējām un vēlmēm vēl spēlēt šajā līgā. Pirmajā sezonā viņa tika atzīta par vienu no labākajām debitantēm.

 A. Jēkabsone līgumu ar Konektikutas "Sun" pagarināja uz vēl divām sezonām.

Otrajā sezonā WNBA 27. jūnija spēle pret Ņujorkas "Liberty" viņa guva ceļgala savainojumu, 8. jūlijā viņai tika veikta ceļgala operācija. Viņa nevarēja palīdzēt savai komandai 16 spēles. Viņa atgriezās laukumā 14. augusta spēlē pret Sietlas "Storm".

2011. gada februārī basketboliste paziņoja, ka nespēlēs WNBA 2011. gada sezonā.

WNBA atgriezās 2014. gada sezonā, šoreiz Fīniksas "Mercury" sastāvā. Tā sastāvā viņa kļuva par WNBA čempioni (Jēkabsone-Žogota ir pirmā Latvijas basketboliste, kas šajā līgā izcīnījusi čempiontitulu).

2011: karjera Turcijā 
2011. gada janvārī pārgāja uz Turcija līgas klubu Stambulas "Fenerbahçe". 2010.—2011. gada sezonā "Fenerbahçe" sastāvā viņa kļuva par Turcijas čempioni, kā arī kvalificējās Eirolīgas ceturtdaļfinālam.

2011—2016: atgriešanās Krievijā 
2011. gada maijā parakstīja līgumu ar Krievijas Superlīgas klubu Jekaterinburgas UGMK. Kluba sastāvā A. Jēkabsone-Žogota saņēma zeltu Krievijas kausa izcīņā nākamajā pavasarī, taču janvārī spēles laikā gūtās smagās traumas (plīsušas kreisā ceļgala krusteniskās saites) dēļ viņa sezonas beigu daļā nespēlēja. Viņa atsāka spēlēt 2012. gada novembrī. 2013. gada janvārī izcīnīja Krievijas kausu, lai arī pašā finālspēlē nepiedalījās. 2013. gada martā Žogota kļuva par divkārtējo Eirolīgas čempioni, finalā tika uzvarēts Ievas Kubliņas pārstāvētais Turcijas klubs Stambulas "Fenerbahçe". 2013. gada aprīlī kļuva par Krievijas čempioni.

2014. gadā vasarā A. Jēkabsone-Žogota pievienojās citam Krievijas klubam Kurskas "Dinamo", kura galvenais treneris ir latvietis Gundars Vētra. Kurskas klubā spēlēja līdz 2015.—2016. gada sezonas beigām. Vasarā notika sarunas ar klubu TTT par atgriešanos Latvijā un karjeras noslēgšanu Rīgas klubā, taču vienošanos panākt neizdevās.

2016. gada septembrī A. Jēkabsone-Žogota paziņoja par profesionālas basketbolistes karjeras beigām, tomēr rudenī pieņēma lēmumu vēl palīdzēt Latvijas izlasei Eiropas čempionāta atlases spēlēs.

Karjera Latvijas izlasē 
Latvijas izlasē debitējusi , taču iepriekš spēlējusi Latvijas jaunatnes izlasēs. Kopā ar Latvijas sieviešu izlasi ir izcīnījusi 6. vietu 2005. gada Eiropas čempionātā Turcijā, 4. vietu 2007. gada Eiropas čempionātā Itālijā, 7. vietu 2009. gada Eiropas čempionātā Latvijā un dalītu 9.-12. vietu 2008. gada Pekinas Olimpiskajās spēlēs, kur bija viena no turnīra rezultatīvākajām spēlētājām. Kopā ar Latvijas U-20 izlasi izcīnījusi 4. vietu 2002. gada Eiropas U-20 čempionātā un ar U-18 izlasi tika izcīnīta 10. vieta 2000. gada Eiropas čempionātā un 12. vieta 1998. gada čempionātā.

2009. gada Eiropas čempionātā A. Jēkabsone kļuva par visa turnīra otro rezultatīvāko spēlēju, kā arī tika iekļauta turnīra simboliskajā izlasē.

Latvijas izlases sastāvā aizvadījusi 116 spēles, kurās guvusi 1934 punktus (FIBA oficiālajās spēlēs gūti 960 punkti). Ar gūtiem 34 punktiem vienā spēlē (2008. gadā) A. Jēkabsone-Žogota šajā rādītājā atpaliek tikai no izlases rekordistes Ievas Tāres, kas spējusi gūt 36 punktus vienā spēlē.

2009. gada septembrī viņa paziņoja par nespēlēšanu izlasē 2011. gada Eiropas čempionāta kvalifikācijas turnīrā, savukārt 2011. gada martā paziņoja par nespēlēšanu izlasē arī 2011. gada Eiropas čempionāta finālturnīrā. Pēc 2011. gada Eiropas čempionāta A. Jēkabsone atzina, ka varētu startēt Latvijas izlases sastāvā 2013. gada Eiropas čempionāta kvalifikācijas turnīrā, tomēr 2013. gada martā paziņoja, ka karjeru izlasē ir beigusi.

2015. gadā atgriezās Latvijas izlasē un spēlēja tās sastāvā Eiropas čempionātā. 2016. gada rudenī, jau pēc paziņošanas par profesionālās karjeras beigām, A. Jēkabsone-Žogota pieņēma lēmumu vēl palīdzēt Latvijas izlasei Eiropas čempionāta atlases spēlēs.

Politiskā darbībā 
Anete Jēkabsone-Žogota 2017. gadā kandidēja Rīgas domes vēlēšanās no "Latvijas Reģionu apvienības" un partijas "Latvijas attīstībai" apvienotā saraksta un 22. jūnijā kļuva par Rīgas domes deputāti. Vēlāk iestājās partijā "Latvijas attīstībai".

2020. gada ārkārtas Rīgas domes vēlēšanās atkārtoti ievēlēta pašvaldībā no "Attīstībai/Par!" un "Progresīvo" saraksta, saņemot otro lielāko vēlētāju atbalstu aiz saraksta līdera un drīzumā par domes priekšsēdētāju ievēlētā Mārtiņa Staķa.

Privātā dzīve 
A. Jēkabsones tēvs Andris Jēkabsons ir bijušais basketbolists, 1986. gada Pasaules čempionāta sudraba medaļas ieguvējs PSRS izlases sastāvā. Viņai ir par diviem gadiem vecāks brālis Sandris.

Izglītību ieguvusi Rīgas 28. vidusskolā. A. Jēkabsone ir precējusies ar uzņēmēju Edgaru Žogotu. 2019. gada februārī ģimenē piedzimusi meita.

Statistika Latvijas izlasē

Sasniegumi 

 1998: 12. vieta Eiropas U-18 čempionātā kopā ar Latvijas sieviešu U-18 izlasi Turcijā.
 1998: Latvijas Sieviešu basketbola līgas 2. vietas ieguvēja TTT Rapa sastāvā.
 1999: Latvijas Sieviešu basketbola līgas čempione TTT Rapa sastāvā.
 2000: 10. vieta Eiropas U-18 čempionātā kopā ar Latvijas sieviešu U-18 izlasi Polijā.
 2000: Latvijas Sieviešu basketbola līgas 3. vietas ieguvēja TTT Rapa sastāvā.
 2001: Latvijas Sieviešu basketbola līgas 3. vietas ieguvēja TTT Rapa sastāvā.
 2002: Latvijas Sieviešu basketbola līgas 2. vietas ieguvēja TTT Rapa sastāvā.
 2002: 4. vieta Eiropas U-20 čempionātā kopā ar Latvijas sieviešu U-20 izlasi Horvātijā.
 2003: 8. vieta Pasaules U-21 čempionātā.
 2003: Francijas sieviešu basketbola līgas 8. vietas ieguvēja USO Mondeville sastāvā.
 2004: Francijas sieviešu basketbola līgas 6. vietas ieguvēja USO Mondeville sastāvā.
 2004: Francijas kausa fināliste USO Mondeville sastāvā.
 2005: Francijas sieviešu basketbola līgas 2. vietas ieguvēja Bourges Basket sastāvā.
 2005: Francijas kausa ieguvēja Bourges Basket sastāvā.
 2005: Francijas federācijas kausa 2. vietas ieguvēja Bourges Basket sastāvā.
 2005: 6. vieta 2005. gada Eiropas čempionātā kopā ar Latvijas sieviešu izlasi Turcijā.
 2005: Eiropas 2005. gada labākā jaunā basketbolste.
 2006: Francijas sieviešu basketbola līgas uzvarētāja Bourges Basket sastāvā.
 2006: Francijas kausa ieguvēja Bourges Basket sastāvā.
 2006: Francijas federācijas kausa ieguvēja Bourges Basket sastāvā.
 2006: Izcīnīta pirmā vieta 2007. gada Eiropas čempionāta kvalifikācijas grupā.
 2007: Eiropas kausa ieguvēja kopā ar Maskavas "Dinamo".
 2007: Eiropas gada labākā basketboliste itāļu laikraksta "La Gazzetta dello Sport" vērtējumā.
 2007: Eiropas gada labākā basketboliste.
 2007: 2007. gada Eiropas čempionāta "zvaigžņu piecnieka" dalībniece.
 2007: 4. vieta 2007. gada Eiropas čempionātā kopā ar Latvijas sieviešu izlasi Itālijā.
 2008: Uzvara Pekinas Olimpisko spēļu kvalifikācijas turnīrā Madridē, Spānijā.
 2008: 4. vieta FIBA otrajā "Dimanta bumbas" turnīrā Hainiņā, Ķīnā.
 2008: 9. vieta Pekinas Olimpiskajās Spēlēs kopā ar Latvijas sieviešu izlasi Pekinā, Ķīnā.
 2008: Iebalsota Eirolīgas zvaigžņu pieciniekā.
 2008: Eiropas gada otra labākā basketboliste.
 2008: Latvijas gada labākā sportiste.
 2009: FIBA Eiropas kausa izcīņas pusfināliste kopā ar Maskavas "Dinamo".
 2009: Krievijas kausa izcīņas ceturtdaļfināla dalībniece kopā ar Maskavas "Dinamo".
 2009: Krievijas Superlīgas 5. vietas ieguvēja kopā ar Maskavas "Dinamo".
 2009: 2009. gada Eiropas čempionāta "zvaigžņu piecnieka" dalībniece.
 2009: 7. vieta 2009. gada Eiropas čempionātā kopā ar Latvijas sieviešu izlasi Latvijā.
 2009: FIBA Superkausa sievietēm ieguvēja kopā ar klubu Maskavas apgabala "Spartak".
 2009: Latvijas gada labākā sportiste.
 2010: uzvara Eirolīgā ar klubu Maskavas apgabala "SpartaK".
 2010: FIBA Superkausa sievietēm ieguvēja kopā ar klubu Maskavas apgabala "Spartak".
 2011: sasniegts Eirolīgas ceturtdaļfināls Stambulas "Fenerbahçe" sastāvā.
 2011: izcīnīts Turcijas čempiones tituls Stambulas "Fenerbahçe" sastāvā.
 2012: izcīnīts Krievijas kauss Jekaterinburgas UGMK sastāvā.
 2013: izcīnīts Krievijas kauss Jekaterinburgas UGMK sastāvā.
 2013: uzvara Eirolīgā ar klubu Jekaterinburgas UGMK.
 2013: izcīnīts Krievijas čempiones tituls Jekaterinburgas UGMK sastāvā.

Atsauces

Ārējās saites 

 Latvijas sieviešu basketbola Jumtalapas profils
 "Sieviešu basketbols Latvijā" profils
 Basket.ru profils 
 Laukumā agresīva lauva, dzīvē mulsi kautrīga. Anete Jēkabsone-Žogota

1983. gadā dzimušie
Rīgā dzimušie
"Latvijas attīstībai" politiķi
Rīgas domes deputāti (2017—2020)
Rīgas domes deputāti (2020—2025)
2008. gada vasaras olimpisko spēļu dalībnieki
Latvijas basketbolisti
Rīgas TTT spēlētājas
Uzbrūkošie aizsargi
WNBA spēlētājas